नारदा मामला: CBI के पास नहीं पहुंचे तृणमूल विधायक इकबाल अहमद  
तृणमूल कांग्रेस के नेता इकबाल अहमद को CBI के समक्ष होना था पेश
इकबाल अहमद ने सीबीआई से और समय की मांग की है
कलकत्ता उच्च न्यायालय ने दिए हैं मामले में जांच के आदेश
तृणमूल कांग्रेस के नेता इकबाल अहमद आज नारदा स्टिंग मामले में 'खराब सेहत' का हवाला देते हुए पूछताछ के लिए सीबीआई के समक्ष पेश नहीं हुए. उन्होंने जांच एंजेसी से और समय की मांग की. तृणमूल कांग्रेस के विधायक को सीबीआई ने आठ जून को सम्मन किया था. उन्होंने पहले इसकी पुष्टि की थी कि वह शनिवार को पूछताछ के लिए उपलब्ध होंगे. उनके वकील शनिवार को निजाम पैलेस स्थित सीबीआई कार्यालय पहुंचे और अहमद का पत्र का सौंपा जिसमें उन्होंने सीबीआई से और समय की मांग की है.
 
उनके वकील ने कहा, 'वह बहुत बीमार हैं और रमजान का महीना चल रहा है. ऐसे में उन्होंने सीबीआई से और समय की मांग की है. जब वह ठीक हो जाएंगे तो वह पूछताछ के लिए आएंगे.' सीबीआई अधिकारियों ने कहा कि उन्हें अहमद का पत्र मिला है लेकिन उन्होंने मामले पर कोई टिप्पणी करने से इनकार कर दिया.
 
कलकत्ता उच्च न्यायालय ने मार्च महीने में नारदा स्टिंग मामले में सीबीआई द्वारा शुरूआती जांच का आदेश दिया था.(इस खबर को एनडीटीवी टीम ने संपादित नहीं किया है. यह सिंडीकेट फीड से सीधे प्रकाशित की गई है।)
(इस खबर को एनडीटीवी टीम ने संपादित नहीं किया है. यह सिंडीकेट फीड से सीधे प्रकाशित की गई है।)